2. ลักษณะการประกอบธุรกิจ

1.  ความเป็นมา

บริษัท เริ่มประกอบธุรกิจรับซื้อสิทธิเรียกร้อง (แฟคตอริ่ง)เป็นแห่งแรกในประเทศไทย เมื่อวันที่ 7
สิงหาคม 2528 โดยการร่วมทุนระหว่างธนาคารไทยพาณิชย์ จำกัด และบริษัท จี เอฟ โฮลดิ้งส์
จำกัด

ปี 2540 บริษัทฯเพิ่มบริการเสริมในการจัดหาหนังสือค้ำประกัน
เพื่อสนับสนุนลูกค้าที่ประมูลงานราชการ

ปี 2542 บริษัทได้เพิ่มบริการเสริมสภาพคล่องทางธุรกิจให้กับลูกค้าดังนี้

-   บริการวงเงินหมุนเวียนล่วงหน้า

-   บริการจัดหา L/C และรับซื้อ L/C

-   บริการหนังสือรับรองการสนับสนุนวงเงิน

-   บริการรับประกันหนี้ไม่สูญ

ปี 2543 บริษัทมีการปรับโครงสร้างหนี้ และเจ้าหนี้แปลงหนี้เป็นทุนจำนวน 11.55 ล้านเหรียญสหรัฐ
หรือเท่ากับ 452 ล้านบาท ทำให้เจ้าหนี้ทั้ง 9 รายของบริษัทถือหุ้นรวมกันเป็นสัดส่วนร้อยละ 68.89

  2.2 โครงสร้างรายได้

รายได้แยกตามประเภทธุรกิจที่ให้บริการ

  --------------------- ------------------------- ---------------------------
  ประเภท                รายได้                     แหล่งที่มาของรายได้

  แฟคตอริ่งในประเทศ       รายได้จากการซื้อสิทธิเรียกร้อง   ค่าโอนสิทธิเรียกร้อง

                        ค่าธรรมเนียมและบริการ        การบริการจัดเก็บหนี้

                                                  การบริหารลูกหนี้

                                                  การประกันหนี้ไม่สูญ

  ประเภท                รายได้                     แหล่งที่มาของรายได้

  แฟคตอริ่งระหว่างประเทศ   ค่าธรรมเนียมและบริการ        การบริการจัดเก็บหนี้

                                                  การค้ำประกันการนำเข้า

                                                  การค้ำประกันการส่งออก

  ลิสซิ่ง                  รายได้จากการให้เช่า          ดอกเบี้ยรับจากการให้เช่า

  สินเชื่อสินค้าคงคลัง        รายได้จากสินเชื่อสินค้าคงคลัง    ดอกเบี้ยรับจากสินเชื่อสินค้าคงคลัง
  --------------------- ------------------------- ---------------------------

โครงสร้างรายได้ (หน่วย: พันบาท)

  ------------------------- ---------- -------- ---------- -------- ---------- --------
  รายการ                    2542                2543                2544       

                            จำนวนเงิน   %        จำนวนเงิน   %        จำนวนเงิน   %

  รายได้จากการซื้อสิทธิเรียกร้อง   56,268     56.82    96,657     67.61    79,844     68.68

  รายได้จากการให้เช่าทรัพย์สิน    12,389     12.51    6,051      4.23     4,255      3.66

  รายได้จากสินเชื่อสินค้าคงคลัง    3,506      3.54     9,578      6.70     4,491      3.86

  รายได้ดอกเบี้ยรับ             18,833     19.02    1,951      1.36     313        0.27

  รายได้ค่าธรรมเนียมและบริการ   7,610      7.69     14,959     10.46    12,534     10.79

  รวมรายได้จากการให้บริการ     98,607     99.58    129,196    90.36    101,437    87.26

  รายได้อื่นๆ                  415        0.42     13,778     9.64     14,815     12.74

  รายได้รวม                  99,022     100.00   142,974    100.00   116,252    100.00

  อัตราการเติบโต                                                                 

  รายได้จากการซื้อสิทธิเรียกร้อง              -47.34              71.78               -17.39

  รายได้จากการให้เช่าทรัพย์สิน               -47.87              -51.15              -29.69

  รายได้จากสินเชื่อสินค้าคงคลัง               -61.13              173.20              -53.11

  ดอกเบี้ยรับ                             -71.21              -89.64              -83.96

  ค่าธรรมเนียมและบริการ                   -7.98               96.56               -16.21

  รายได้รวม                             -53.98              43.71               -18.69
  ------------------------- ---------- -------- ---------- -------- ---------- --------

  2.3 ลักษณะผลิตภัณฑ์และบริการ

บริการซื้อสิทธิเรียกร้องในประเทศ

แฟคตอริ่ง ถือเป็นธุรกิจหลักของบริษัท เป็นการซื้อสิทธิเรียกร้องในหนี้การค้าทั้งหนี้ เอกชน
ราชการ,รัฐวิสาหกิจ อันเกิดจากการทำสัญญาจัดซื้อ/จัดจ้าง หรือรับจ้างทำของ

ส่วนหนี้เอกชน ได้แก่หนี้ประเภท อุตสาหกรรม,พาณิชยกรรม และบริการ
อันเกิดจากการซื้อมาขายไป เป็นการประกอบธุรกิจปกติ โดยมีใบส่งของ ใบแจ้งหนี้ ใบรับวางบิล
ใบตรวจรับงาน นำมาโอนสิทธิรับเป็นเงินสด เพื่อใช้หมุนเวียนก่อน
และบริษัทจะนำเอกสารดังกล่าวไปจัดเก็บเมื่อหนี้ถึงกำหนดชำระ

  บริการซื้อสิทธิเรียกร้องและค้ำประกันการส่งออก - นำเข้า

แฟคตอริ่งระหว่างประเทศส่งเสริมธุรกิจที่เกี่ยวข้องกับการนำสินค้าเข้าหรือ
การส่งสินค้าออกให้มีความคล่องตัวในการดำเนินงานมากยิ่งขึ้น
และยังเป็นบริการที่ช่วยเสริมความเชื่อมั่น ระหว่างผู้นำเข้าและผู้ส่งออก แบ่งออกเป็น 2 ประเภท
คือ

1. แฟคตอริ่งเพื่อการนำเข้า เป็นบริการค้ำประกันต่อผู้ขายที่อยู่ต่างประเทศตามข้อตกลง
หากผู้นำเข้าไม่สามารถชำระเงินค่าสินค้า บริษัทแฟคตอริ่งในฐานะผู้ค้ำประกันต้องชำระแทน

2. แฟคตอริ่งเพื่อการส่งออก เป็นบริการประกันหนี้ไม่สูญต่อผู้ส่งออก
พร้อมบริการตรวจสอบฐานะของผู้นำเข้าและรับประกันหนี้ไม่สูญต่อผู้ส่งออกหากผู้นำเข้าไม่ชำระเงิน
และให้เงินหมุนเวียนถ้าต้องการขายสิทธิ

บริการลิสซิ่งเครื่องจักร,อุปกรณ์และรถยนต์

เป็นเครื่องมือการเงินสนับสนุนจัดหาและให้เช่าเครื่องจักร อุปกรณ์ หรือ รถยนต์
โดยผู้เช่าจะเป็นผู้จัดหาทรัพย์ที่เช่า และแจ้งผู้ให้เช่าเป็นผู้จัดซื้อ
ให้เช่าใช้งานกำหนดระยะเวลาเช่า 3-5 ปี โดยผ่อนชำระค่าเช่าเป็นงวด
บริษัทจะให้วงเงินลิสซิ่งประมาณ 80 % ของมูลค่าเครื่องจักร

การทำลิสซิ่งจะเกิดประโยชน์ต่อผู้เช่า คือ ผู้เช่าไม่ต้องใช้เงินจำนวนมากไปซื้อเครื่องจักร
ค่าเช่าสามารถนำไปตัดเป็นค่าใช้จ่ายได้
และผู้เช่าสามารถซื้อเครื่องจักรที่เช่าเป็นทรัพย์สินของตนได้

ตั้งแต่ปี 2540
บริษัทต้องชะลอธุรกิจด้านนี้ลงตามสภาวะเศรษฐกิจที่ถดถอยและคาดว่าเมื่อเศรษฐกิจฟื้นตัวขึ้นบริการลิสซิ่งก็จะกลับมามีบทบาทช่วยสนับสนุนธุรกิจขนาดกลางและเล็กที่ต้องการเครื่องจักรและเทคโนโลยีที่ดีขึ้น

บริการสินเชื่อสินค้าคงคลัง

เป็นการให้กู้ยืมเงินอีกประเภทหนึ่งโดยใช้สินค้าคงคลังเป็นหลักประกัน ด้วยการนำสินค้าคงคลัง
เช่นวัตถุดิบที่เตรียมเพื่อการผลิตและ/หรือสินค้าสำเร็จรูปที่รอการส่งมอบเป็นหลักประกันในการกู้ยืมเงิน
จะสนับสนุนเงินกู้ไม่เกินร้อยละ 70 ของมูลค่าสินค้าตามราคาต้นทุน
จะผันแปรไปตามสภาพของสินค้าที่นำมาเป็นหลักประกัน

บริการค้ำประกัน

เป็นบริการสนับสนุนวงเงินค้ำประกันในการยื่นซองประมูลงาน,การปฏิบัติงานตามสัญญา.
การเบิกเงินล่วงหน้า และการจัดหาสินค้า เป็นบริการเสริมการประมูลงาน หรือรับจ้างทำของ
กับหน่วยงานราชการ,รัฐวิสาหกิจ และบริษัทเอกชน
ด้วยการจัดหาหนังสือค้ำประกันจากธนาคารหรือของบริษัทฯเอง

บริการหนังสือรับรองการสนับสนุนวงเงิน

บริษัทสามารถออกหนังสือรับรองจะสนับสนุนการเงินแก่ผู้เข้าประมูลให้สามารถดำเนินงานตามโครงการที่ประกวดราคาได้จนแล้วเสร็จ
(ทั้งนี้ภายใต้ระเบียบและเงื่อนไขการปฏิบัติของ SGF)

บริการวงเงินหมุนเวียนล่วงหน้า

บริการเงินกู้ระยะสั้น เพื่อนำเงินไปทำงานเบื้องต้นตามสัญญาจ้าง
หรือสัญญาซื้อ-ขายที่เซ็นต์สัญญาแล้ว และโอนสิทธิทั้งสัญญาให้ SGF
ลูกค้าก็จะได้รับเงินทุนระยะสั้นไปทำงานก่อนเพื่อส่งมอบงานได้ทันตามเวลากำหนดวงเงินที่จะให้ตามความเหมาะสมของงานแต่ละโครงการ

บริการจัดหา L/C และรับซื้อ L/C

เป็นบริการในการจัดหา L/C เพื่อสั่งซื้อสินค้าประเภทวัตถุดิบหรือสินค้าสำเร็จรูป ตามสัญญาซื้อขาย
หรือรับจ้างทำของจากต่างประเทศ และการนำ L/C มาโอนสิทธิและขายสิทธิแลกเป็นเงินสด
เพื่อนำไปหมุนเวียนต่อไป

บริการค้ำประกันหนี้ไม่สูญ

เป็นการค้ำประกันหนี้อันเกิดจากการซื้อมาขายไปปกติ โดยผู้ขายสินค้า /
บริการจะได้รับการค้ำประกันหนี้ไม่สูญ ถ้าหากผู้ขายสินค้าส่งมอบสินค้า / บริการ
ตามข้อตกลงซื้อขาย พร้อมโอนสิทธิการจัดเก็บให้กับผู้ค้ำ โดยผู้ขายสินค้าจ่ายค่าธรรมเนียมค้ำประกัน